ओझेलमा थोङरो प्ली झरना
मनाङको नासोँ गाउँपालिका–८, ताचैमा रहेको थोङरो प्ली झरना ओझेलमा परेको छ । स्थानीयवासीले पर्यटकीय महत्त्व बोकेको यस झरनालाई प्रवर्द्धन गर्नुपर्ने माग गरेका छन्।
यदुप्रसाद भट्टमनाङ, पुस २६ गते । मनाङको नासोँ गाउँपालिका–८, ताचैमा रहेको थोङरो प्ली झरना ओझेलमा परेको छ । स्थानीयवासीले पर्यटकीय महत्त्व बोकेको यस झरनालाई प्रवर्द्धन गर्नुपर्ने माग गरेका छन्।पर्यटकहरू हिमाल, पहाडका दृश्य, उच्च पहाड, ताल, झरना, मनाङीको रीतिरिवाज, प्राकृतिक सुन्दरता हेर्नका लागि मनाङ आउँछन् । धेरैजसो पर्यटक सिधै जिल्ला सदरमुकाम चामे भएर तिलिचो ताल जान्छन् । प्रवेशद्वारकै मुखैमा रहेको भएपनि प्रचारप्रसार अभावले यो थोङरो प्ली झरना ओझेलमा परेको स्थानीय युवा यज्ञ घलेले बताउनुभयो । उहाँले यसको प्रचारप्रसार गरी देशविदेशसम्म पुर्‍याउन सके आन्तरिक तथा बाह्य पर्यटक आकर्षित हुनेमा आशावादी रहेको बताउनुभयो ।मुलुकमा लोकतन्त्र गणतन्त्र आयो केही परिवर्तनका सूचकहरू पनि देखिए तर यो महत्त्वपूर्ण पर्यटकीय स्थलप्रति सरकारको ध्यान जान नसक्दा ओझेलमा परेकाले स्थानीयहरू चिन्तित बनेका वडा नम्बर ८ का वडाध्यक्ष याद घलेले बताउनुभयो । "ताचै गाउँको शिरमा रहेको सुन्दर झरनाबाट आठ वटा गाउँ देख्न सकिन्छ", वडाध्यक्ष घलेले भन्नुभयो, "पर्यटन मन्त्रालयबाट केही बजेट लिएर स्ट्रक्चर तथा रेलिङ बनाउने कार्य भएको छ । अझै बाटो पुर्‍याउने कार्य अधुरो नै छ ।" उहाँले यसलाई दृश्यावलोकनको केन्द्र बनाएर गाउँमा आन्तरिक पर्यटक भित्र्याउने कार्य भइरहेको जानकारी दिनुभयो । वडा नं. ८ का स्थानीयको जीवनस्तर उकास्ने हेतुले कार्य गरिरहेकोमा उहाँले जोड दिनुभयो । उहाँले भन्नुभयो, "तल सुन्दर गाउँबस्ती यसको शिरमा झरना यही हो ताचैको पहिचान ।"होमस्टे पनि रहेको ताचैमा कसैको ध्यान नजानु दुःखद कुरा हो । वडाध्यक्ष घलेले भन्नुभयो, "पालिकाको बजेटले केही गर्न सकिँदैन । सङ्घीय सरकार यसको विकास विस्तार तथा प्रवर्द्धनमा लाग्नुपर्छ, हाम्रो जोडदार माग पनि छ । यसको विकास विस्तार हुन सके यो पर्यटकीय गन्तव्य बन्न सक्छ । पर्यटकीय गन्तव्य बनाउन सकिए पालिका मात्र होइन मुलुकलाई नै फाइदा पुग्छ । हुन त अहिले बाह्य पर्यटक ठप्पजस्तै भए पनि आन्तरिक पर्यटकमा भने खासै कमी आएको छैन ।"अन्नपूर्ण पदमार्गमा सन् २०२३ मा २१ हजार २ सय ४७ विदेशी पर्यटक आएका थिए । यस पदमार्गमा एक वर्षको अवधिमा आएका पर्यटकमध्ये १२ हजार ९ सय ८१ पुरुष र ८ हजार २ सय ६६ महिला रहेको अन्नपूर्ण संरक्षण क्षेत्र आयोजना (एक्याप) पर्यटक जाँच तथा सूचना केन्द्र धारापानी मनाङले जनाएको छ । एक्याप धारापानी केन्द्रका इन्चार्ज भूपेन्द्र गुरुङले आन्तरिक पर्यटकको कुनै तथ्याङ्क नराखिएको बताउनुभयो । उहाँका अनुसार पर्यटकीय सिजनमा बाह्य भन्दा आन्तरिक पर्यटक नै बढी आउँछन्। यिनै आन्तरिक पर्यटकमध्ये १० प्रतिशत मात्रैलाई पनि थोङरो प्ली झरना लैजान सके ताचैको मुहार फेरिने थियो ।